Rozhodnutie Komisie z 22. augusta 2001, ustanovujúce ekologické kritériá na udeľovanie environmentálnej značky spoločenstva osobným počítačom (oznámené pod číslom dokumentu C(2001) 2584)Text s významom pre EHP.



Úradný vestník L 242 , 12/09/2001 S. 0004 - 0010

CS.ES Kapitola 15 Zväzok 06 S. 196 - 202

ET.ES Kapitola 15 Zväzok 06 S. 196 - 202

HU.ES Kapitola 15 Zväzok 06 S. 196 - 202

LT.ES Kapitola 15 Zväzok 06 S. 196 - 202

LV.ES Kapitola 15 Zväzok 06 S. 196 - 202

MT.ES Kapitola 15 Zväzok 06 S. 196 - 202

PL.ES Kapitola 15 Zväzok 06 S. 196 - 202

SK.ES Kapitola 15 Zväzok 06 S. 196 - 202

SL.ES Kapitola 15 Zväzok 06 S. 196 - 202



Rozhodnutie Komisie z 22. augusta 2001, ustanovujúce ekologické kritériá na udeľovanie environmentálnej značky spoločenstva osobným počítačom (oznámené pod číslom dokumentu C(2001) 2584) (Text s významom pre EHP) (2001/686/ES) KOMISIA EURÓPSKYCH SPOLOČENSTIEV, so zreteľom na zmluvu o založení Európskeho spoločenstva, so zreteľom na nariadenie (ES) č. 1980/2000 Európskeho parlamentu a Rady zo 17. júla 2000 o revidovanom systéme udeľovania environmentálnej značky spoločenstva [1], a najmä na jeho články 3, 4 a 6, keďže: (1) Článok 3 nariadenia (ES) č. 1980/2000 ustanovuje, že environmentálna značka sa môže udeliť výrobku, ktorého vlastnosti mu umožňujú, aby významne prispel k zlepšeniu vo vzťahu ku kľúčovým environmentálnym aspektom. (2) Článok 4 nariadenia (ES) č. 1980/2000 ustanovuje, že osobitné kritériá pre udelenie environmentálnej značky sa ustanovujú podľa skupín výrobkov. (3) Článok 4 nariadenia (ES) č. 1980/2000 ustanovuje, že posúdenie kritérií na udelenie environmentálnej značky, ako aj požiadaviek na hodnotenie a overovanie týkajúce sa kritérií, sa uskutoční načas pred ukončením platnosti kritérií stanovených pre každú skupinu výrobkov a jeho výsledkom bude návrh na predĺženie, zrušenie alebo zmenu. (4) Rozhodnutím 1999/205/ES [2] Komisia ustanovila ekologické kritériá pre udelenie environmentálnej značky spoločenstva osobným počítačom, ktoré podľa článku 3 tohto rozhodnutia strácajú účinnosť 28. februára 2002. (5) Je potrebné zmeniť definíciu pre skupinu výrobkov a ekologické kritériá, ktoré boli ustanovené rozhodnutím 1999/205/ES, aby odrážali vývoj na trhu. (6) Je potrebné prijať nové rozhodnutie Komisie na ustanovenie osobitných ekologických kritériá pre túto skupinu výrobkov, ktoré budú v platnosti tri roky. (7) Je potrebné, aby na obmedzené časové obdobie maximálne 12 mesiacov platili súčasne nové kritériá ustanovené týmto rozhodnutím aj kritériá predtým ustanovené rozhodnutím 1999/205/ES, aby sa spoločnostiam, ktorým bola pred prijatím tohto nového nariadenia udelená environmentálna značka na ich výrobky, poskytol dostatočný čas na prispôsobenie týchto výrobkov novým kritériám. (8) Opatrenia uvedené v tomto rozhodnutí sa navrhli a prijali v zhode s postupmi na ustanovenie kritérií na udelenie environmentálnej značky, ako je ustanovené v článku 6 nariadenia (ES) č. 1980/2000. (9) Opatrenia uvedené v tomto rozhodnutí sú v súlade so stanoviskom výboru zriadeného v súlade s článkom 17 nariadenia (ES) č. 1980/2000, PRIJALA TOTO ROZHODNUTIE: Článok 1 Skupina výrobkov "osobné počítače" (v ďalšom texte len "skupina výrobkov") pozostáva z: osobných počítačov: | pevné umiestnenie, napr. na stole a pozostávajúce zo systémovej jednotky, klávesnice a obrazovky. Patria sem aj počítače, ktorých systémová jednotka a obrazovka sa nachádzajú spoločne v jednom obale; | systémových jednotiek: | systémové jednotky pre použitie s osobnými počítačmi; | obrazoviek: | obrazovky na používanie s osobnými počítačmi; | klávesníc: | klávesnice na používanie s osobnými počítačmi; | Článok 2 Environmentálne správanie skupiny výrobkov definovaných v článku 1 sa stanoví na základe osobitných ekologických kritérií uvedených v prílohe. Článok 3 Definícia skupiny výrobkov a kritériá pre skupinu výrobkov platia na obdobie troch rokov odo dňa, keď toto rozhodnutie nadobudne účinnosť. Ak sa pred ukončením tohto obdobia neprijmú zmenené ekologické kritériá, predlžuje sa ich platnosť na ďalší rok. Doba platnosti definície skupiny výrobkov a kritérií ustanovených rozhodnutím 1999/205/ES sa predĺži tak, aby uplynula 12 mesiacov po dni nadobudnutia účinnosti tohto rozhodnutia. Článok 4 Na administratívne účely bude tejto skupine výrobkov pridelené kódové číslo "013". Článok 5 Toto rozhodnutie je adresované členským štátom. V Bruseli 22. augusta 2001 Za Komisiu Margot Wallström členka Komisie [1] Ú. v. ES L 237, 21.9.2000, s. 1. [2] Ú. v. ES L 70, 17.3.1999, s. 46. -------------------------------------------------- PRÍLOHA VYMEDZENIE Na splnenie podmienok pre udelenie environmentálnej značky musí osobný počítač, systémová jednotka alebo klávesnica (v ďalšom texte len ako "výrobok") spadať do skupiny výrobkov definovaných v článku 1 a musia vyhovovať nasledovných kritériám tejto prílohy (udelenie environmentálnej značky sa môže žiadať pre každú jednotlivú časť okrem myši): | Systémová jednotka | Obrazovka | Klávesnica | Osobný počítač | Úspora energie: systémová jednotka | X | | | X | Úspora energie: monitor | | X | | X | Predĺženie životnosti: systémová jednotka | X | | | X | Predĺženie životnosti: monitor | | X | | X | Obsah ortuti v obrazovke s tekutými kryštálmi (LCD) | | X (kde je možné) | | X (kde je možné) | Hluk | X | | | X | Elektromagnetické žiarenie | | X | | X | Odovzdávanie a recyklovanie | X | X (ak je možné) | X (ak je možné) | X (ak je možné) | Návod na použitie | X | X | X (ak je možné) | X (ak je možné) | Environmentálne vyhlásenie | X | X | X | X | Testy sa urobia pri podávaní žiadosti, ako je uvedené v kritériách a vykonajú sa v laboratóriách, ktoré spĺňajú všeobecné požiadavky uvedené v norme EN ISO 17025. V prípade potreby sa môžu použiť iné metódy testovania, ak príslušný subjekt posudzujúci žiadosť, uzná ich ekvivalenciu. V prípade, keď sa neuvádzajú žiadne testy, alebo sa uvádzajú pre prípad overovania alebo monitoringu, príslušné subjekty sa v prípade potreby spoľahnú na vyhlásenia a dokumentáciu, ktorú poskytol žiadateľ a/alebo na nezávislé overenia. Tieto kritériá sú zamerané najmä na podporu: - obmedzenie poškodzovania životného prostredia alebo rizík spojených s využívaním energie (globálne otepľovanie, acidifikácia, spotrebovanie neobnoviteľných zdrojov) tým, že sa zníži spotreba energie, - obmedzenie poškodzovania životného prostredia spojeného s využívaním prírodných zdrojov tým, že sa podporí vymeniteľnosť súčiastok, recyklovateľnosť a udržiavanie výrobku, - obmedzenie poškodzovania životného prostredia alebo rizík spojených s používaním nebezpečných látok tým, že sa zníži používanie takýchto látok. Kritériá podporujú zavedenie správnych postupov (optimálne environmentálne využitie) a posilňujú environmentálne povedomie spotrebiteľov. Okrem toho označovanie plastových komponentov podporuje recykláciu výrobku. Kritériá sú stanovené tak, aby sa podporilo označovanie osobných počítačov, ktoré majú menší vplyv na životné prostredie. Príslušným subjektom sa odporúča, aby pri hodnotení žiadostí a sledovaní súladu s kritériami uvedenými v tejto prílohe zohľadňovali zavedenie uznávaných systémov environmentálneho manažérstva, ako sú EMAS alebo ISO 14001. (Poznámka: nevyžaduje sa zavedenie takýchto manažérskych systémov.) EKOLOGICKÉ KRITÉRIÁ 1. ÚSPORA ENERGIE Systémová jednotka a) Systémová jednotka počítača musí spĺňať súčasné požiadavky na spotrebu energie podľa Energy Star [1]. Žiadateľ poskytne správu potvrdzujúcu, že úroveň spotreby elektrickej energie osobného počítača sa merala za použitia postupu súčasného Energy Star počítačového memoranda o porozumení. V správe sa uvedie nameraná spotreba energie. b) Osobný počítač musí podporovať ACPI [2] S3 režim spánku ("ukladanie do RAM"), aby sa umožnila minimálna spotreba energie pod 5 W. Počítač sa musí z tohto stavu prebudiť po signále, ktorý pochádza z: - modemu, - sieťového pripojenia, - klávesnice alebo myši. Štandardná doba pre zmenu režimu z činného stavu do ACPI S3 režimu spánku bude ≤ 30 minút nečinnosti. Výrobca musí umožniť túto funkciu, ale užívateľ ju smie vypnúť. Žiadateľ poskytne správu potvrdzujúcu, že úroveň spotreby elektrickej energie v ACPI S3 režime sa merala za použitia postupu súčasného Energy Star počítačového memoranda o porozumení. V správe sa uvedie nameraná spotreba energie v tomto režime. c) Spotreba energie vo vypnutom stave nesmie byť vyššia ako 2 W. V tomto zmysle je vypnutý stav stavom, do ktorého sa počítač uvedie povelom na vypnutie počítača. Žiadateľ poskytne správu potvrdzujúcu, že úroveň spotreby elektrickej energie vo vypnutom stave sa merala za použitia postupu súčasného Energy Star počítačového memoranda o porozumení. V správe sa uvedie nameraná spotreba energie v tomto stave. Monitor a) Monitor musí mať v režime spánku [3] spotrebu energie ≤ 10 W. Štandardná doba pre zmenu stavu z činného stavu do režimu spánku bude ≤ 15 minút nečinnosti. Výrobca musí umožniť túto funkciu, ale užívateľ ju smie vypnúť. b) Monitor musí mať v režime hlbokého spánku [4] spotrebu energie ≤ 5 W. Štandardná doba pre zmenu stavu z činného stavu do režimu hlbokého spánku bude 30 minút nečinnosti. Výrobca musí umožniť túto funkciu, ale užívateľ ju smie vypnúť. Žiadateľ poskytne správu potvrdzujúcu, že úroveň spotreby elektrickej energie v obidvoch týchto režimoch spánku sa merala za použitia postupu súčasného Energy Star počítačového memoranda o porozumení. V správe sa uvedie nameraná spotreba energie v obidvoch režimoch. 2. PREDĹŽENIE ŽIVOTNOSTI Systémová jednotka a) Výrobca poskytne obchodnú záruku, že systémová jednotka osobného počítača bude fungovať aspoň tri roky. Tato záruka bude platiť odo dňa, keď bol zákazníkovi dodaný. b) Počítač musí byť navrhnutý tak, aby bolo možné vymeniť pamäť. c) Počítač musí byť navrhnutý tak, aby bolo možné vymeniť pevný disk a ak je prítomná, tak aj CD alebo DVD mechaniku. d) Počítač musí mať minimálne dve zásuvky umožňujúce priame pripojenie prídavných vonkajších zariadení, ako sú skenery a záložné zdroje. Žiadateľ poskytne vyhlásenie o súlade výrobku s týmito požiadavkami. Monitor Výrobca poskytne obchodnú záruku, že monitor osobného počítača bude fungovať aspoň tri roky. Tato záruka bude platiť odo dňa, keď bol zákazníkovi dodaný. Žiadateľ poskytne vyhlásenie o súlade výrobku s týmito požiadavkami. 3. OBSAH ORTUTI V OBRAZOVKE S TEKUTÝMI KRYŠTÁLMI (LCD) Osvetlenie pozadia LCD obrazovky nesmie obsahovať v priemere viac ako 3 mg ortuti na lampu. Žiadateľ poskytne vyhlásenie o súlade výrobku s týmito požiadavkami. 4. HLUK "Uvedená hladina hluku" systémovej jednotky osobného počítača podľa odseku 3.2.5 ISO 9296 nesmie prekročiť: - 48 dB(A) v pokojovom stave; - 55 dB(A) pri prístupe k disku. Žiadateľ poskytne správu potvrdzujúcu, že úroveň hladiny hluku sa merala v súlade s ISO 7779 a ISO 9296. V správe sa uvedú namerané hladiny hluku v obidvoch stavoch ako pokojovom, tak aj pri prístupe k disku a že sú v súlade s bodom 3.2.5 ISO 9296. 5. ELEKTROMAGNETICKÉ ŽIARENIE Monitor osobného počítača musí spĺňať súčasné maximálne limity pre žiarenie ustanovené v odporúčaní rady 1999/519/ES z 12. júla 1999 o obmedzení expozície obyvateľstva elektromagnetickým poliam (0 Hz až 300 GHz) [5]. Žiadateľ poskytne správu, v ktorej uvedie použité metódy na meranie úrovne elektromagnetického žiarenia. Zo správy musí vyplývať, že osobný počítač spĺňa súčasné maximálne limity pre žiarenie ustanovené v odporúčaní 1999/519/ES. 6. ODOVZDÁVANIE A RECYKLÁCIA Výrobca musí ponúknuť možnosť, aby sa výrobok mohol bezplatne odovzdať s cieľom renovácie alebo recyklácie, alebo aby sa ktorýkoľvek komponent mohol vymeniť okrem tých, ktoré boli užívateľom kontaminované (napr. pri používaní v medicíne alebo nukleárnych aplikáciách). Okrem toho výrobok musí spĺňať nasledovné kritériá: a) jedna kvalifikovaná osoba ho musí byť schopná sama rozobrať; b) výrobca skontroluje demontáž výrobku a vyhotoví správu o demontáži, ktorú na požiadanie poskytne tretím stranám. Okrem iného musí správa potvrdzovať, že: - spoje sa dajú ľahko nájsť a sú dostupné, - spoje sú v čo najväčšej miere štandardizované, - spoje sú prístupné bežnými nástrojmi, - lampy osvetlenia pozadia LCD obrazoviek sa dajú ľahko oddeliť; c) nekompatibilné a nebezpečné látky musia byť separovateľné; d) 90 % plastových a kovových látok v kryte a ráme musí byť technicky recyklovateľných; e) ak sa vyžadujú nálepky, musia sa dať ľahko oddeliť, alebo musia byť neoddeliteľnou súčasťou produktu; f) plastové časti: - nesmú obsahovať úmyselne pridané olovo alebo kadmium, - musia pozostávať z jedného alebo kompatibilných polymérov okrem krytu, ktorý musí pozostávať najviac z dvoch druhov polymérov, ktoré sú separovateľné, - nesmú obsahovať žiadne kovové vložky, ktoré sa nedajú separovať; g) plastové časti ťažšie ako 25 gramov: - nesmú obsahovať nasledovné spomaľovače horenia: Názov | Cas č. | Dekabrómdifenyl | 13654-09-6 | Monobrómdifenyléter | 101-55-3 | Dibrómdifenyléter | 2050-47-7 | Tribrómdifenyléter | 49690-94-0 | Tetrabrómdifenyléter | 40088-47-9 | Pentabrómdifenyléter | 32534-81-9 | Hexabrómdifenyléter | 36483-60-0 | Heptabrómdifenyléter | 68928-80-3 | Oktabrómdifenyléter | 32536-52-0 | Nonabrómdifenyléter | 63936-56-1 | Dekabrómdifenyléter | 1163-19-5 | Chlórparafíny s reťazcom 10-13 atómov uhlíka, obsah chlóru >50 hmotnostných % | 85535-84-8, | - nesmú obsahovať látky spomaľujúce horenie alebo prípravky obsahujúce látky, ktoré majú pridelenú, alebo môžu mať pridelenú ktorúkoľvek z rizikových viet R45 (môže zapríčiniť rakovinu), R46 (môže zapríčiniť dedičné genetické poškodenie), R50 (veľmi toxický pre vodné organizmy), R51 (toxický pre vodné organizmy), R52 (škodlivý pre vodné organizmy), R53 (môže spôsobiť dlhodobé nepriaznivé vplyvy vo vodnom prostredí), R60 (môže znížiť plodnosť) alebo R61 (môže poškodiť plod), ako je definované v smernici Rady 67/548/EHS [6] a jej následných zmenách a doplnkoch, - musia mať stále označenie s označením materiálu v súlade s ISO 11469. Z tohto kritéria sú vyňaté extrudované plastové materiály a svetlovody plochých obrazoviek; h) batérie nesmú obsahovať viac ako 0,0001 hmotnostných % ortuti, 0,001 hmotnostných % kadmia alebo 0,01 hmotnostných % olova. Žiadateľ poskytne vyhlásenie o súlade výrobku s týmito požiadavkami. Žiadateľ poskytne príslušnému subjektu, ktorý hodnotí žiadosť, výtlačok správy o demontáži. 7. NÁVOD NA POUŽITIE Výrobok sa musí predávať s príslušným návodom na použitie, v ktorom sú uvedené informácie o jeho správnom environmentálnom používaní a najmä: 1. odporúčania pre využívanie funkcií na úsporu energie vrátane informácie, že inaktivácia týchto funkcií môže viesť k vyššej spotrebe energie a takto zvýšiť prevádzkové náklady; 2. informáciu, že energia z hlavného prívodu energie sa dá znížiť na nulu, ak sa počítač odpojí, alebo ak sa vypne zásuvka; 3. informáciu o záruke a dostupnosti náhradných dielov. Keď spotrebiteľ potrebuje zmodernizovať alebo vymeniť komponenty, musí sa poskytnúť informácia o vhodných postupoch; 4. informácia o skutočnosti, že výrobok bol navrhnutý tak, aby umožnil vhodné opätovné využitie častí a recykláciu a nemal by sa zahodiť; 5. informáciu o tom, ako môže spotrebiteľ využiť ponuku výrobcu na odovzdanie výrobku; 6. informáciu, že výrobku bola udelená environmentálna značka Európskej únie so stručným vysvetlením jej významu spolu s informáciou, že viac informácií o environmentálnej značke je možné nájsť na internetovej adrese (http://europa.eu.int/ecolabel). Žiadateľ poskytne vyhlásenie o súlade výrobku s týmito požiadavkami a poskytne výtlačok informačnej príručky príslušnému subjektu, ktorí hodnotí žiadosť. 8. ENVIRONMENTÁLNE VYHLÁSENIE Environmentálne vyhlásenie musí byť priložené k výrobku a musí byť dostupné užívateľovi. Tento dokument musí byť v súlade s odporúčaniami "Technickej správy č. 70 ECMA Environmentálne vlastnosti vzťahujúce sa na výrobok". 9. INFORMÁCIE UVEDENÉ NA ENVIRONMENTÁLNEJ ZNAČKE V kolónke 2 na environmentálnej značke sa uvedie nasledovný text: - nízka spotreba energie, - navrhnuté tak, aby bola možná recyklácia. [1] Ako je definované Agentúrou pre ochranu životného prostredia USA. [2] Advanced configuration and power interface (ACPI). [3] Ako je definované v súčasnej Energy Star definícii "first low power" alebo režimu "spánku". [4] Ako je definované v súčasnej Energy Star definícii o "second low power" alebo režimu "hlbokého spánku". [5] Ú. v. ES L 199, 30.7.1999, s. 59. [6] Ú. v. ES 196, 16.8.1967, s. 1. --------------------------------------------------